[pic] | ΕΥΡΩΠΑΪΚΗ ΕΠΙΤΡΟΠΗ |

Βρυξέλλες, 9.3.2010

COM(2010)87 τελικό

2008/0198 (COD)

ΑΝΑΚΟΙΝΩΣΗ ΤΗΣ ΕΠΙΤΡΟΠΗΣ ΣΤΟ ΕΥΡΩΠΑΪΚΟ ΚΟΙΝΟΒΟΥΛΙΟ σύμφωνα με το άρθρο 294 παράγραφος 6 της συνθήκης για τη λειτουργία της Ευρωπαϊκής Ένωσης σχετικά με

τη θέση του Συμβουλίου για την έκδοση κανονισμού του Ευρωπαϊκού Κοινοβουλίου και του Συμβουλίου όσον αφορά τον καθορισμό των υποχρεώσεων των φορέων εκμετάλλευσης που διαθέτουν ξυλεία και προϊόντα ξυλείας στην αγορά

2008/0198 (COD)

ΑΝΑΚΟΙΝΩΣΗ ΤΗΣ ΕΠΙΤΡΟΠΗΣ ΣΤΟ ΕΥΡΩΠΑΪΚΟ ΚΟΙΝΟΒΟΥΛΙΟ σύμφωνα με το άρθρο 294 παράγραφος 6 της συνθήκης για τη λειτουργία της Ευρωπαϊκής Ένωσης σχετικά με τη

τη θέση του Συμβουλίου για την έκδοση κανονισμού του Ευρωπαϊκού Κοινοβουλίου και του Συμβουλίου όσον αφορά τον καθορισμό των υποχρεώσεων των φορέων εκμετάλλευσης που διαθέτουν ξυλεία και προϊόντα ξυλείας στην αγορά

ΙΣΤΟΡΙΚΟ

Ημερομηνία διαβίβασης της πρότασης στο Ευρωπαϊκό Κοινοβούλιο και το Συμβούλιο (έγγραφο COM(2008) 644 - 2008/0198 COD)): | 17 Οκτωβρίου 2008 |

Ημερομηνία γνωμοδότησης της Ευρωπαϊκής Οικονομικής και Κοινωνικής Επιτροπής: | 1 Οκτωβρίου 2009 |

Ημερομηνία γνωμοδότησης της Επιτροπής των Περιφερειών: | Δεν υπήρξε γνωμοδότηση |

Ημερομηνία γνωμοδότησης του Ευρωπαϊκού Κοινοβουλίου, σε πρώτη ανάγνωση: | 22 Απριλίου 2009 |

Ημερομηνία διαβίβασης της τροποποιημένης πρότασης: | […] |

Ημερομηνία έκδοσης της θέσης του Συμβουλίου: | 1 Μαρτίου 2010 |

ΣΤΟΧΟΣ ΤΗΣ ΠΡΟΤΑΣΗΣ ΤΗΣ ΕΠΙΤΡΟΠΗΣ

Ο στόχος του κανονισμού είναι να ελαχιστοποιηθεί ο κίνδυνος της διάθεσης παράνομα υλοτομημένης ξυλείας στην αγορά της ΕΕ. Βασίζεται στην αρχή ότι οι επιχειρήσεις θα πρέπει να επιδείξουν τη δέουσα επιμέλεια κατά τη διάθεση στην αγορά της ΕΕ ξυλείας και προϊόντων ξυλείας για πρώτη φορά.

ΠΑΡΑΤΗΡΗΣΕΙΣ ΓΙΑ ΤΗ ΘΕΣΗ ΤΟΥ ΣΥΜΒΟΥΛΙΟΥ

Γενικές παρατηρήσεις

Το Ευρωπαϊκό Κοινοβούλιο ενέκρινε τη θέση του σε πρώτη ανάγνωση στις 22 Απριλίου 2009. Η Επιτροπή αποδέχθηκε πλήρως, εν μέρει ή κατ’ αρχήν 37 από τις 75 τροπολογίες που ενέκρινε το Ευρωπαϊκό Κοινοβούλιο σε πρώτη ανάγνωση, όταν έκρινε ότι οι τροπολογίες αυτές διευκρίνιζαν ή βελτίωναν την πρόταση της Επιτροπής και ήταν σύμφωνες με το γενικό στόχο της πρότασης.

Την 1η Μαρτίου 2010, το Συμβούλιο εξέδωσε με ειδική πλειοψηφία τη θέση του σε πρώτη ανάγνωση. Δεκαεπτά από τις τροπολογίες του Ευρωπαϊκού Κοινοβουλίου έχουν ληφθεί υπόψη στη θέση του Συμβουλίου.

Η Επιτροπή απέρριψε τις τροπολογίες που θα αλλοίωναν τη γενική προσέγγιση και τις αρχές της πρότασης ή/και περιέπλεκαν την κατάσταση και υπερέβαιναν τα αναγκαία για την επίτευξη των στόχων του κανονισμού. Στις ως άνω συμπεριλαμβάνονταν οι τροπολογίες βάσει των οποίων καθιερωνόταν η απαγόρευση της διάθεσης στην αγορά παράνομα υλοτομημένης ξυλείας και προϊόντων της, η επέκταση του πεδίου εφαρμογής του κανονισμού για την κάλυψη όλων των φορέων της αλυσίδας εφοδιασμού με ξυλεία, οι διατάξεις για την ιχνηλασιμότητα και την επισήμανση καθώς και οι τροπολογίες για την επιβολή απαιτήσεων όσον αφορά την επισήμανση.

Η Επιτροπή θεωρεί ότι η θέση του Συμβουλίου δεν αλλοιώνει την προσέγγιση ή τους στόχους της πρότασης και ως εκ τούτου δύναται να την υποστηρίξει ως έχει.

Λεπτομερή σχόλια

Κοινοβουλευτικές τροπολογίες που έγιναν δεκτές από την Επιτροπή και ενσωματώθηκαν πλήρως, εν μέρει ή κατ’ αρχήν στην θέση του Συμβουλίου

Οι τροπολογίες 22 , 29 , 47 και 72 που προβλέπουν ότι πρέπει να αποδίδεται ιδιαίτερη προσοχή στις επιπτώσεις του κανονισμού για τις μικρομεσαίες επιχειρήσεις, έγιναν δεκτές κατ’ αρχήν και ενσωματώθηκαν στο κείμενο των σχετικών άρθρων, που προβλέπουν πλέον ότι κατά την αναθεώρηση του κανονισμού θα πρέπει να λαμβάνονται δεόντως υπόψη οι διοικητικές συνέπειες για τις μικρομεσαίες επιχειρήσεις. Επιπλέον ορίζουν ότι οι πράξεις κατ’ εξουσιοδότηση δεν θα πρέπει να συνεπάγονται δυσανάλογη επιβάρυνση για τους φορείς εκμετάλλευσης. Η Επιτροπή προέβη σε δήλωση, (η οποία και επισυνάπτεται) με την οποία δεσμεύτηκε ότι θα προσπαθήσει να διευκολύνει τους φορείς εκμετάλλευσης να συμμορφωθούν προς τις απαιτήσεις του κανονισμού, λαμβάνοντας ιδίως υπόψη την κατάσταση των μικρομεσαίων επιχειρήσεων/φορέων εκμετάλλευσης. Η τροπολογία 44 , με την οποία προτείνεται η προσθήκη συγκεκριμένων τύπων πληροφοριών, έγινε εν μέρει δεκτή με αποτέλεσμα να έχει ήδη τροποποιηθεί δεόντως το κείμενο του άρθρου που αφορά το σύστημα υποχρέωσης επιμέλειας. Η τροπολογία 51 σχετικά με την καθιέρωση ρήτρας όσον αφορά το θέμα της σύγκρουσης συμφερόντων στις απαιτήσεις για τους οργανισμούς παρακολούθησης έχει γίνει δεκτή. Η τροπολογία 64 που διευκρινίζει τον τρόπο με τον οποίο διατίθενται στο κοινό οι πληροφορίες που περιέχονται στον κατάλογο των αρμοδίων αρχών για την εφαρμογή του κανονισμού, έχει γίνει δεκτή.

Κοινοβουλευτικές τροπολογίες που απορρίφθηκαν από την Επιτροπή και ενσωματώθηκαν πλήρως, εν μέρει ή κατ’ αρχή στην θέση του Συμβουλίου

Οι τροπολογίες 21 και 32 αφορούν το πεδίο εφαρμογής του κανονισμού και προβλέπουν ότι η ξυλεία και τα προϊόντα της που διέπονται από υποχρεωτικά κριτήρια βιωσιμότητας, δεν πρέπει να εξαιρούνται από την εφαρμογή του κανονισμού. Η πρόταση της Επιτροπής προέβλεπε να συμπεριληφθεί εξαίρεση για τα υπόλοιπα προϊόντα και οι τροπολογίες αυτές δεν έγιναν δεκτές από την Επιτροπή, διότι κρίθηκε ότι δεν συνάδουν με την πολιτική της ΕΕ στον τομέα των ανανεώσιμων πηγών ενέργειας. Το Συμβούλιο υιοθέτησε θέση ανάλογη με του Κοινοβουλίου ως προς αυτό το θέμα. Η Επιτροπή μπορεί να δεχτεί την εν λόγω αλλαγή τώρα, υπό το πρίσμα της συνολικής θέσης του Συμβουλίου, ιδίως όσον αφορά τη διαμόρφωση των κριτηρίων κινδύνου. Η τροπολογία 38, σχετικά με τον ορισμό της εφαρμοστέας νομοθεσίας, απορρίφθηκε από την Επιτροπή, δεδομένου ότι εισήγαγε ιδιαζόντως ευρύ πεδίο εφαρμογής για τη νομοθεσία που θα πρέπει να λαμβάνεται υπόψη. Ωστόσο έγινε εν μέρει δεκτή από το Συμβούλιο, με αποτέλεσμα να διευρυνθεί ο ορισμός στην πρόταση της Επιτροπής. Η Επιτροπή μπορεί να συμφωνήσει με αυτή την πιο περιορισμένη προσέγγιση. Οι τροπολογίες 51 - 56 της Επιτροπής σχετικά με την αναγνώριση των οργανισμών παρακολούθησης έγιναν δεκτές εν μέρει. Η Επιτροπή απέρριψε τις εν λόγω τροπολογίες ως ασυμβίβαστες προς την αρχή της επικουρικότητας. Η Επιτροπή μπορεί να συμφωνήσει ότι όταν οι οργανισμοί παρακολούθησης προτίθενται να ασκήσουν τις δραστηριότητές τους σε περισσότερα του ενός κράτη μέλη, είναι σκόπιμο να οφείλουν να εξασφαλίσουν την αναγνώριση τους εκ μέρους της Επιτροπής. Η τροπολογία 61 έγινε δεκτή εν μέρει – προβλέποντας ότι πρέπει να διατίθενται οι πληροφορίες που σχετίζονται με τους ελέγχους, ενώ η πρόταση της Επιτροπής προέβλεπε ότι θα γνωστοποιείται στο κοινό μόνο μία περίληψη των αντίστοιχων αρχείων.

Κοινοβουλευτικές τροπολογίες που έγιναν δεκτές πλήρως, εν μέρει ή κατ’ αρχήν από την Επιτροπή αλλά δεν ενσωματώθηκαν στην κοινή θέση του Συμβουλίου

Ορισμένες τροπολογίες που αφορούν κυρίως τις αιτιολογικές σκέψεις έγιναν δεκτές κατ’ αρχήν από την Επιτροπή. Αναφέρονταν στο δασικό περιβάλλον, τη βιοποικιλότητα, τα δασικά οικοσυστήματα και την αειφόρο δασική διαχείριση (οι τροπολογίες 1-8, 9-11, 14). Οι εν λόγω τροπολογίες δεν ενσωματώθηκαν στην κοινή θέση του Συμβουλίου δεδομένου ότι θεωρήθηκαν περιττές από το Συμβούλιο.

Κοινοβουλευτικές τροπολογίες που απορρίφθηκαν από την Επιτροπή και το Συμβούλιο και δεν ενσωματώθηκαν στην κοινή θέση του Συμβουλίου

Οι συγκεκριμένες τροπολογίες του Κοινοβουλίου απέκλιναν σημαντικά από την αρχική ιδέα στη οποία βασιζόταν η πρόταση της Επιτροπής και ως εκ τούτου δεν έγιναν δεκτές από την Επιτροπή ούτε ενσωματώθηκαν στη θέση του Συμβουλίου. Οι τροπολογίες αυτές αφορούν ειδικότερα τα ακόλουθα θέματα: την καθιέρωση απαγόρευσης για τη διάθεση παράνομα υλοτομημένης ξυλείας και προϊόντων της στην αγορά (τροπολογίες 42 , 43 )· τη διεύρυνση του πεδίου εφαρμογής της πρότασης για την κάλυψη όλων των φορέων που συμμετέχουν στην αλυσίδα εφοδιασμού και όχι μόνο όσων σχετίζονται με τη διάθεση στην αγορά ξυλείας και προϊόντων ξυλείας για πρώτη φορά (τροπολογίες 15 , 31 , 33-35 ) και την αντίστοιχη έννοια της ιχνηλασιμότητας (τροπολογία 41 )· τη συμπερίληψη της απαίτησης για τη σήμανση των προϊόντων ξυλείας ώστε να διευκρινίζεται η προέλευσή τους (τροπολογίες 20 , 50 )· τις περισσότερες από τις τροπολογίες 51 - 53 σχετικά με τις απαιτήσεις των οργανισμών που επιφορτίζονται με την παρακολούθηση.

Αλλαγές που επέφερε το Συμβούλιο στην πρόταση

Το Συμβούλιο πρότεινε τις ακόλουθες κύριες αλλαγές στην πρόταση της Επιτροπής:

Ορισμός της “ξυλείας και προϊόντων ξυλείας”: Το Συμβούλιο τροποποίησε τον ορισμό ώστε να διευκρινιστεί ότι τα προϊόντα ξυλείας που προέρχονται από ξυλεία ήδη διατεθείσα στην αγορά και τα προϊόντα της δεν καλύπτονται από τον εν λόγω ορισμό. Η Επιτροπή υποστηρίζει τις αντίστοιχες τροπολογίες που συμφωνούν με το πνεύμα της πρότασής της. Η Επιτροπή μπορεί επίσης να υποστηρίξει την απαλλαγή των προϊόντων από ανακύκλωση ξυλείας. Είναι μάλιστα πρόθυμη να εξετάσει εναλλακτικές διατυπώσεις για τον ορισμό των προϊόντων από ανακύκλωση ξυλείας.

Ορισμός για τη “διάθεση στην αγορά”: Ο ορισμός έχει τροποποιηθεί ώστε να καλύψει την προσφορά από εξ αποστάσεως μέσα επικοινωνίας με αναφορά στην οδηγία 97/7/EΚ του Ευρωπαϊκού Κοινοβουλίου και του Συμβουλίου της 20ής Μαΐου 1997 για την προστασία των καταναλωτών κατά τις εξ αποστάσεως συμβάσεις .

Ορισμός για την “κείμενη νομοθεσία” : Ο ορισμός διευρύνθηκε ώστε να ευθυγραμμιστεί περαιτέρω προς τον ορισμό που χρησιμοποιείται στις ΕΣΕΣ (εθελοντικές συμφωνίες εταιρικής σχέσης) βάσει του FLEGT (σχέδιο δράσης για την επιβολή της δασικής νομοθεσίας, τη διακυβέρνηση και το εμπόριο) και περιλαμβάνει την περιβαλλοντική νομοθεσία που σχετίζεται με τη δασοκομία, την εμπορική και τη τελωνειακή νομοθεσία, όσον αφορά τον τομέα των δασών και τα νόμιμα δικαιώματα τρίτων σε ό,τι αφορά τη χρήση και την ιδιοκτησία. Η Επιτροπή δεν έχει αντίρρηση για την εν λόγω τροπολογία διότι θεωρεί ότι είναι προϊόν της περαιτέρω επεξεργασίας της πρότασής της και δεν περιέχει ορισμένα προβληματικά στοιχεία των τροπολογιών του Κοινοβουλίου όπως η ενσωμάτωση των διατάξεων του διεθνούς δικαίου και της κοινωνικής νομοθεσίας (π.χ. του εργατικού δικαίου).

Σύστημα υποχρέωσης επιμέλειας: Η αρχική πρόταση της Επιτροπής έχει αναδιατυπωθεί, εν τούτοις η Επιτροπή υποστηρίζει την τροπολογία δεδομένου ότι αποσαφηνίζει τα τρία κύρια στοιχεία του συστήματος υποχρέωσης επιμέλειας συμπεριλαμβάνοντας την πρόσβαση σε ορισμένες πληροφορίες, την αξιολόγηση και τον μετριασμό των κινδύνων. Το Συμβούλιο έχει παραθέσει τέσσερα κριτήρια αξιολόγησης που μπορούν να συμπληρωθούν μέσω κατ’ εξουσιοδότηση πράξεων. Έχει επίσης καθιερώσει την έννοια του αμελητέου κινδύνου.

Οργανισμοί παρακολούθησης: Το Συμβούλιο πραγματοποίησε διάκριση μεταξύ των οργανισμών παρακολούθησης που προτίθενται να δραστηριοποιηθούν σε ένα κράτος μέλος και όσων προτίθενται να αναλάβουν ανάλογες δραστηριότητες σε περισσότερα κράτη μέλη. Θεώρησε ότι η Επιτροπή θα καλείται να αναγνωρίζει τους οργανισμούς που αναπτύσσουν ανάλογες δραστηριότητες σε πολλά κράτη μέλη ενώ η αρμόδια αρχή ενός κράτους μέλους θα καλείται να αναγνωρίζει τους οργανισμούς παρακολούθησης που ασκούν ανάλογες δραστηριότητες αποκλειστικά και μόνο στο εν λόγω κράτος μέλος. Η Επιτροπή δύναται να αποδεχθεί τις τροπολογίες του Συμβουλίου, δεδομένου ότι δεν αντιφάσκουν με την αρχή της επικουρικότητας και συμφωνεί ότι, όταν οι οργανισμοί παρακολούθησης σκοπεύουν να ασκήσουν δραστηριότητες σε περισσότερα του ενός κράτη μέλη, είναι σκόπιμο η Επιτροπή να καλείται να τους αναγνωρίσει. Μια άλλη αλλαγή ως προς την πρόταση της Επιτροπής αφορά τη θέσπιση της υποχρέωσης για τους οργανισμούς ελέγχου, κατά την εκτέλεση των καθηκόντων τους να ενημερώνουν τις αρμόδιες αρχές σε περίπτωση σοβαρής ή κατ’ εξακολούθηση παράβασης από τους φορείς εκμετάλλευσης. Η Επιτροπή θα προτιμούσε να μην συμπεριληφθεί η εν λόγω διάταξη και έχει ήδη εκφράσει ανησυχία σχετικά στην ανακοίνωσή της αναφορικά με τις τροπολογίες του Κοινοβουλίου διευκρινίζοντας ότι οι εν λόγω διατάξεις θα οδηγήσουν ενδεχομένως σε παραβίαση του επαγγελματικού απόρρητου ιδίως στην περίπτωση οργανισμών του ιδιωτικού τομέα, και τελικά θα οδηγήσουν σε αναποτελεσματικότερη σχέση μεταξύ φορέων εκμετάλλευσης και οργανισμών ελέγχου. Ωστόσο, λαμβάνοντας υπόψη ότι το Συμβούλιο περιορίζει τις περιπτώσεις για κοινοποίηση σε σοβαρές ή κατ’ εξακολούθηση παραβάσεις, η Επιτροπή δεν θα αντιταχθεί στην εν λόγω τροπολογία.

Έλεγχοι: Το Συμβούλιο μείωσε την περίοδο για την τήρηση αρχείων σχετικά με τους διενεργούμενους ελέγχους από 10 σε 5 χρόνια. Το Συμβούλιο έχει παράσχει πληροφορίες σχετικά με τους ελέγχους που πρέπει να διατίθενται σε κάθε ενδιαφερόμενο σύμφωνα με την οδηγία 2003/4/EΚ του Ευρωπαϊκού Κοινοβουλίου και του Συμβουλίου, της 28 ης Ιανουαρίου 2003 για την πρόσβαση του κοινού σε περιβαλλοντικές πληροφορίες, ενώ η πρόταση της Επιτροπής προέβλεπε τη δημοσιοποίηση σύνοψης των αρχείων. Η Επιτροπή μπορεί να αποδεχθεί τις αντίστοιχες τροπολογίες.

Παράγωγο δίκαιο: Οι διατάξεις περί τροπολογίας στην πρόταση της Επιτροπής αναθεωρήθηκαν με γνώμονα της άρτι τεθείσας σε ισχύ συνθήκης της Λισαβόνας. Η Επιτροπή μπορεί να συμφωνήσει με την επιλογή του Συμβουλίου όσον αφορά τις διατάξεις που επιβάλλεται να τροποποιηθούν ή να συμπληρωθούν μέσω κατ’ εξουσιοδότηση πράξεων καθώς και για εκείνες για τις οποίες επιβάλλεται να εγκριθούν εκτελεστικές πράξεις ώστε να εξασφαλιστεί η ομοιόμορφη εφαρμογή. Η Επιτροπή ανησυχεί σοβαρά με τη διατύπωση ορισμένων διατάξεων και ιδίως της αιτιολογικής σκέψης που ορίζει ότι η Επιτροπή “θα διαβουλεύεται με τους εμπειρογνώμονες κατά τη φάση προετοιμασίας, σύμφωνα με τη δέσμευση που ανέλαβε στην ανακοίνωση της 9ης Δεκεμβρίου 2009 σχετικά με την εφαρμογή του άρθρου 290 της συνθήκης για τη λειτουργία της ΕΕ”, για την οποία η Επιτροπή προέβη σε δήλωση στα πρακτικά του Συμβουλίου (όπως αναφέρεται στο παράρτημα).

Πεδίο εφαρμογής προϊόντων: Το Συμβούλιο επέφερε πολλές τροπολογίες, ιδίως και σε ό,τι αφορά την ξυλεία και τα προϊόντα της που διέπονται από υποχρεωτικά κριτήρια βιωσιμότητας καθώς και τα προϊόντα με κωδικό ΣΟ 4409. Από το πεδίο εφαρμογής αποκλείστηκαν τα υλικά συσκευασίας που χρησιμοποιούνται αποκλειστικά ως υλικά συσκευασίας για την υποστήριξη, την προστασία ή τη μεταφορά άλλων προϊόντων καθώς και τα υλικά ξυλείας που παράγονται από ανακυκλωμένη ξυλεία. Η Επιτροπή δέχεται τις εν λόγω τροπολογίες. Η Επιτροπή ενδέχεται να προτείνει ήσσονος σημασίας προσαρμογές στο παράρτημα κατά τη δεύτερη ανάγνωση για να εξασφαλίσει τη συνέπεια του με την πλέον πρόσφατη αναθεώρηση της συνδιασμένης ονοματολογίας (παράρτημα του κανονισμού (ΕΟΚ) αριθ. 2658/87 του Συμβουλίου). 'Οπως αναφέρει στη δήλωση της, η Επιτροπή θα εξετάσει το ενδεχόμενο να συμπεριληφθούν μελλοντικά στο παράρτημα τα εν λόγω προϊόντα σύμφωνα με το κεφάλαιο 49 του τελωνειακού κώδικα της ΕΕ (παράρτημα I του κανονισμού (ΕΟΚ) αριθ. 2658/87 του Συμβουλίου).

Εφαρμογή: Η πρόταση της Επιτροπής προέβλεπε ότι ο κανονισμός θα πρέπει να αρχίσει να εφαρμόζεται 24 μήνες μετά την έναρξη ισχύος του. Το Συμβούλιο παρέτεινε την ως άνω περίοδο κατά 6 μήνες. Η τροπολογία αυτή γίνεται δεκτή από την Επιτροπή δεδομένου ότι θα επιτρέψει στην Επιτροπή να πραγματοποιήσει πλήρεις διαβουλεύσεις με τα ενδιαφερόμενα μέρη για την κατάρτιση των κατ’ εξουσιοδότηση και των εκτελεστικών πράξεων.

ΣΥΜΠΕΡΑΣΜΑ

Οι αλλαγές του Συμβουλίου είναι συνεπείς με το στόχο της ελαχιστοποίησης των κινδύνων από τη διάθεση παράνομα υλοτομημένης ξυλείας και προϊόντων ξυλείας στην αγορά και στηρίζεται στην πρόταση της Επιτροπής. Συνεπώς η Επιτροπή δύναται να αποδεχθεί τη θέση του Συμβουλίου.

ΠΑΡΑΡΤΗΜΑ

Δηλώσεις της Επιτροπής

1) Σε σχέση με τα άρθρα 12 και 18 η Επιτροπή δεσμεύεται να υποβάλει αξιολόγηση όσον αφορά την σημερινή οικονομική και εμπορική κατάσταση στην ΕΕ για τα προϊόντα του Κεφαλαίου 49 του τελωνειακού κώδικα της ΕΕ, ώστε να εξεταστεί η ενδεχόμενη συμπερίληψη τους στον κατάλογο των προϊόντων που επισυνάπτεται στον παρόντα κανονισμό.

Η Επιτροπή θα επιδιώξει επίσης να διευκολύνει τη συμμόρφωση των φορέων εκμετάλλευσης στις απαιτήσεις του παρόντος κανονισμού, λαμβάνοντας υπόψη ειδικότερα την κατάσταση των μικρομεσαίων επιχειρήσεων/φορέων εκμετάλλευσης.

2) Η Επιτροπή χαιρετίζει τη συμφωνία που επιτεύχθηκε στο Συμβούλιο για τον κανονισμό σχετικά με τη διάθεση στην αγορά ξυλείας και προϊόντων ξυλείας.

Στο πλαίσιο αυτό, η Επιτροπή λαμβάνει υπόψη τη νέα αιτιολογική σκέψη 24 όσον αφορά τη διαβούλευση με τους εμπειρογνώμονες κατά το στάδιο της προετοιμασίας των κατ’ εξουσιοδότηση πράξεων. Η Επιτροπή θεωρεί ότι οι ομάδες εμπειρογνωμόνων δεν μπορεί να έχουν επίσημο θεσμικό ρόλο. Ως εκ τούτου, οι διατάξεις που αφορούν τη συμμετοχή των εμπειρογνωμόνων στην εκπόνηση των κατ’ εξουσιοδότηση πράξεων είναι αδύνατον να περιληφθούν στις βασικές πράξεις. Εν προκειμένω η Επιτροπή παραπέμπει στην ανακοίνωση της 9ης Δεκεμβρίου 2009.

Για να καταστεί δυνατό να προχωρήσει η νομοθετική διαδικασία ώστε να εξασφαλιστεί η έγκαιρη έγκριση του παρόντος κανονισμού, η Επιτροπή δεν θα αντιταχθεί στην κοινή θέση του Συμβουλίου δεδομένου ότι συνολικά και επί της ουσίας ο επιτευχθείς συμβιβασμός ανταποκρίνεται στους στόχους της πρότασης. Η Επιτροπή επιφυλάσσεται του δικαιώματος να επανέλθει στην προαναφερόμενη αιτιολογική σκέψη κατά τη δεύτερη ανάγνωση λαμβάνοντας επίσης υπόψη τη θέση του Ευρωπαϊκού Κοινοβουλίου σχετικά με το εν λόγω θέμα.